એક દિવસ બપોરે કથા પછી પ્રમુખસ્વામી રસોડામાં પધાર્યા. દેવચરણ સ્વામી પૂરી વણતા હતા. પણ પૂરી તળનાર કોઈ નહોતું. પ્રમુખસ્વામીએ આ જોયું અને તરત જ તેલના એક ખાલી ડબ્બાને ઊંધો કરી તે પર બેસી ગયા અને પૂરી તળવા લાગ્યા. બીજે દિવસે જેમના હસ્તે મૂર્તિપ્રતિષ્ઠા થવાની હતી, એ સ્વામીશ્રી આજે ભક્તો માટે પૂરી તળતા હતા ! ન કોઈ પ્રમુખ તરીકેનો અહંભાવ ! ન કોઈ કથાકાર તરીકેનું માન ! આવા સદા સેવકભાવે વર્તતા સ્વામીશ્રીને નિહાળ્યા. તે વખતે તો હું યુવક હતો છતાં તેમના આ વર્તનની છાપ હૃદયમાં ઊંડી કોતરાઈ ગઈ, જે આજે દાયકાઓ પછી પણ એવી ને એવી પ્રબળ રહી છે.